เร่งปล่อยกู้แก้หนี้นอกระบบ
คลังโชว์ผลงานยอดปล่อยกู้แก้หนี้นอกระบบ 2.54 แสนล้าน ช่วยผู้มีรายได้น้อย เดินหน้า ปราบเจ้าหนี้นอกระบบ
23 มี.ค. 2562

คลังโชว์ผลงานยอดปล่อยกู้แก้หนี้นอกระบบ 2.54 แสนล้าน ช่วยผู้มีรายได้น้อย เดินหน้า ปราบเจ้าหนี้นอกระบบ
นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) เปิดเผยว่า คลังได้เร่งแก้ปัญหาหนี้นอกระบบอย่างต่อเนื่อง โดยสนับสนุนให้สถาบันการเงินประเภทผู้ให้บริการที่ไม่ใช่สถาบันการเงิน (นันแบงก์) สินเชื่อรายย่อยเพื่อผู้ประกอบอาชีพ (นาโนไฟแนนซ์) และผู้ประกอบธุรกิจสินเชื่อรายย่อยระดับจังหวัดภายใต้การกำกับ (สินเชื่อพิโกไฟแนนซ์) เร่งปล่อยกู้ให้กับผู้มีรายได้น้อย ซึ่งส่วนใหญ่เข้าไม่ถึงแหล่งเงินกู้ในระบบทำให้ต้องไปกู้นอกระบบในอัตราดอกเบี้ยที่แพงมาก
สำหรับการปล่อยกู้ของสถาบันการเงินฐานรากทั้ง 3 ประเภท ล่าสุดสิ้นเดือน ม.ค. 2562 มีสินเชื่อคงค้างถึง 2.54 แสนล้านบาท เป็นผู้กู้ 13.09 ล้านบัญชี ในจำนวนนี้เป็นนันแบงก์ปล่อยกู้สินเชื่อบุคคลประเภทต่างๆ 2.16 แสนล้านบาท หรือ 10.95 ล้านบัญชี
ขณะที่เหลือเป็นการปล่อยกู้ของนาโนไฟแนนซ์ 3.72 หมื่นล้านบาท หรือ 2.15 ล้านบัญชี และการปล่อยกู้ของ พิโกไฟแนนซ์ 525 ล้านบาท หรือ 2.77 หมื่นบัญชี ล่าสุดคณะรัฐมนตรี (ครม.) ได้เห็นชอบให้พิโกไฟแนนซ์พลัส ให้เพิ่มวงเงินปล่อยกู้จากเดิม 5 หมื่นบาท คิดดอกเบี้ยไม่เกิน 36% เป็นปล่อยกู้ได้ไม่เกิน 1 แสนบาท แต่การปล่อย 5 หมื่นบาท หลังคิดดอกเบี้ยได้ไม่เกิน 28% ทำให้ผู้มีรายได้น้อยที่ลงทะเบียนรับสวัสดิการจากรัฐบาล และมีหนี้นอกระบบเข้าถึงแหล่งเงินกู้ในระบบได้มากเพิ่มขึ้นจาก 70% เป็นกว่า 90%
"รัฐบาลให้ความสำคัญกับการแก้ไขหนี้นอกระบบ ได้มีการเอาผิดกับผู้ที่ปล่อยกู้นอกระบบ และคิดดอกเบี้ยเกินกฎหมายกำหนดอย่างจริงใจ แต่รัฐบาลก็มีช่องทางให้เจ้าหนี้เข้ามาอยู่ในระบบอย่างถูกต้องด้วย ด้วยการให้เปิดทำพิโกไฟแนนซ์" นายลวรณ กล่าวสำหรับการขอใบอนุญาตพิโกไฟแนนซ์ ขณะนี้มีเพียง 3 จังหวัดที่ไม่มีผู้สนใจยื่นขอมาเลย ประกอบด้วย จ.ปัตตานี นราธิวาส และอ่างทอง ในส่วนของ 2 จังหวัดแรกมีปัญหาเรื่องการทำธุรกิจที่นับถือศาสนาอิสลามไม่สามารถคิดเป็นดอกเบี้ยได้ ทาง สศค.ก็จะมีการแก้ไขกฎหมายให้คิดเป็นผลตอบแทน หรือส่วนแบ่งกำไร เพื่อให้เข้ากับหลักศาสนาอิสลาม และให้ผู้สนใจที่นับถือศาสนาอิสลามเข้ามาขอยื่นประกอบการเป็นพิโกไฟแนนซ์ได้
ภาพประกอบข่าว